ครม.ขยายเวลา “แบงก์” ลดเงินนำส่ง FIDF ถึงสิ้นปี 65
ครม.รับทราบการขยายเวลาให้ “สถาบันการเงิน” ลดเงินนำส่ง FIDF เหลือ 0.23% จากเดิม 0.46% ต่ออีก 1 ปี เป็นถึงสิ้นปี 65 ตามที่กระทรวงการคลังเสนอ
ครม.รับทราบการขยายเวลาให้ “สถาบันการเงิน” ลดเงินนำส่ง FIDF เหลือ 0.23% จากเดิม 0.46% ต่ออีก 1 ปี เป็นถึงสิ้นปี 65 ตามที่กระทรวงการคลังเสนอ
19 ต.ค. 2564

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) รับทราบการขยายเวลาการปรับลดอัตราเงินนำส่งจากสถาบันการเงินเป็นการชั่วคราวอีก 1 ปี โดยลดจากเดิมอัตรา 0.46% ต่อปี เป็น 0.23% ต่อปี จนถึงสิ้นปี 2565 ตามที่กระทรวงการคลังเสนอ เพื่อลดต้นทุนทางการเงินของสถาบันการเงิน และส่งผ่านต้นทุนที่ลดลงไปช่วยเหลือภาคธุรกิจและประชาชนที่ได้รับผลกระทบจากการแพร่ระบาดของโรคโควิด-19 ได้อย่างเต็มที่
สำหรับผลกระทบจากการขยายระยะเวลาดังกล่าว ธนาคารแห่งประเทศไทย (ธปท.) ประเมินแล้วว่า ยังมีเงินเพียงพอสำหรับการชำระดอกเบี้ยเงินกู้ในช่วงเวลาดังกล่าว ตาม พ.ร.ก.ให้อำนาจกระทรวงการคลังกู้เงินและจัดการเงินกู้ เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ.2541 (FIDF 1) และ พ.ร.ก.ให้อำนาจกระทรวงการคลังกู้เงินและจัดการเงินกู้ เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน ระยที่ 2 พ.ศ.2545 (FIDF 3) และการชำระคืนหนี้ต้นเงิน FIDF 1 และ FIDF 3 จะแล้วเสร็จภายในปี 2574 เช่นเดิม